
LU re' DI LI SETTI MUNTAGNI D'ORO. 

'Na vota ce' era un Rignanti. Stu Ri- 
gnantì avia quattru figghi : unu masculu e 
tri fimmini. La mugghieri avia murutu (fo- 
ra di ccà !), e arristàru sti tri suru?zi e stu 
fratuzzu, ca si vulianu bèniri comu la po- 
c' acqua. Ddoppu tempu cadiu malatu lu 
patri, chiama la figghia granni: - " Pip- 
pina, - mintemu - (i) tè ccà stu buche; a ^^^^»— ' f*<^ 
li sei misi chi sugnu mortu io, jetta stu 
buche a lu chianu di lu palazzu; lu primu 

(i) Mettiamo, supponiamo. 



S LU RE 

chi passa e si lu pigghia, chissu è tò ma- 
rìtu. „ Lafigghia, giudiziusa, cci dici:- " Chi 
discursu fa, patri mio! Vassia attenni a 
stari bonu, ca pi maritàrimi dipo' si nni 
parrà „ (i). 

Chiama la figghia mizzana : - " Cata- 
rina, tè stu buche; all'annu ch'io sugnu 
raortu, jéttalu 'nta lu chianu di lu palaz- 
zu ; lu primu chi passa e si lu pigghia, 
chissu è tò maritu. „ Poi chiama a la ni- 
ca (2) : - " Rosa, te' ccà stu buche; all' annu 
e naenzu eh' io sugnu mortu, jettalu 'nta 
lu chianu di lu palazzu; lu primu chi passa 
e si lu pigghia, chissu è tò maritu. „ Mu- 
riu, e lu figghiu arristò di re. A li sei 
misi, Pippina jetta lu buche cu 'na gran 
furia. Passavanu Ngrannì di Curtì (3), Gi- 
nirali,. Principi, nuddu si nn'addunava. 



(i) Che di maritarmi quanto prima se ne parlerà. 
(2) Piccola. (3) órandi di corte. 

Passa un guardaporci e s'adduna (i) di stu 
buche:- " Oh chi bellu buche! „ Si cala 
e si lu pigghia; li guardi!, attenti, Thannu 
fattu acchianari (d) ,susu. Povira figghia, 
comu Pippina lu vitti si traniutau pìnsan- 
nu ca s'-avia a pigghiari a stu purcàru. Ma 
lu tistamentu s' avia asiguiri; grapèru cap- 
pella riali e si maritaru. A li quinnici jorna 
lu purcaru vosi pàrtiri, ca dici ca avia a 
pàrtiri pi forza; e Pippina cu iddu, ca (3) 
si sintia tagghiari la facci (4). Parteru, e 
lu frati 'un nni 'ntisi cchiù né nova né 
vecchia. 

AlTannu si vota la mizzana, e pigghia 
lu buche:-" Videmu chi sorti mi veni ! „ 
e lu jittò cu gran furia 'mmenzu lu chianu 
di lu palazzu. Passanu Cavaleri, passanu 

« 

(1) Si accorge, vede. (2) Salire. (3) La quale. 
(4). Sentivasi tagliar la faccia; vergognavasi grande- 
mente. 

Principi, passanu Ngranni di Curti, nuddu 
s'appi a 'ddunari (i) di stu buche. AU'ur- 
timu cu' si un* radunai ^h-ch*aju-cardiddi! 
-^ah'ck'ajU'pinzuna! (2). Si cala e si lu pig- 
ghia. Li guardii, pronti, lu pigghianu e l'ac- 
chiananu susu. Povira Catarina muriu (3), 
ma lu -tistamentu s'avia asiguiri; graperu 
cappella riali e s' liannu maritatu. Iddu a- 
via lu pinseri eh' avìa a fari Taciddaruta 
li quinnici jorna partiu; la gaggia sutta li 
vrazza (4), e Catarina cu iddu. Partinu e 
'un si nni sappi cchiù né nova né vecchia. 
Passa l'annu e menzu; jetta la nica lu 
buche. Passa la gran signuria: nuddu lu 
pigghia. Cu' va a passa all'urtimu? unu 



(i) Nessuno s'ebbe ad accorgere, ebbe a vedere. 
(2) È questa la maniera di gridare gli uccelli nel 
venderli; e la narratrice, come avviene allo spesso, 
nomina l'uccellatore dalla sua gridata. ^3) S'intese 
come morire. (4J (Avendo) la gabbia sotto il braccio. 



DI LI SETTI MUNTAGNI d'oRU. lì 

chi sanava la citarra : nti-nti-rin-tì^ nti-nti-- 
rin-tì. - " Oh ! chi bellu buchetta ! „ dici; si 
cala e si iu pigghia. Li guardii si Pacchia- 
nanu susu ; comu lu re lu vitti: — " Ahj 
soru sfurtunata! macàri tu ha' aviri sta 
mala sorti di pigghiari un poviru mastru! „ 
Ma nun appi chi fari, V appi a maritari. A 
lu misi, stu sunaturi vosi pàrtiri, e so mug- 
ghieri cu iddu. 

Jamu ca lu riuzzu, comu cci partiu sta 
soru, 'un appi cchiù paci, pinsannu a la ma- 
ta sorti di tutti tri; e chiancia ca nu nn'a- 
via cchiù nutizia. Un granni di curti viden- 
nulu accussì cci vosi dari l'urtima (i) pi 
fallu mòriri e pigghiàrisi lu regnu iddu* 
'Na jurnata cci va e cci dici: - " Ora, 
Maistà, pirchì nun pinsati a maritàrivi, am~ 
menu accussì vi passa sta gran malincunia 
eh' aviti ? Sapiti ! Ce' è un gran re, chi si 

(i) Per dargli l'ultimo colpo. 



12 ' LU RE 

chiama lu Re di li setti muntagni doru\ chi- 
stu avi tridici figghi fimniini, tutti beddi 
assai ; ma ce' è la nica eh' è la cchiù bedda 
di tutti. Maritativi, e addivintati lu primu 
re di stu munnu. „ Lu ngranni di curti 
sapia ca cu' java nni stu Re di li setti mun- 
tagni d' oru eci avia appizzari cu cirtizza 
lu coriu (i). - Lu re comu senti accussi^ cci 
lassa carta bianca a stu ngranni di curti, 
munta a cavallu/e fa li gran camini. Ca- 
mina di ccà, camina di ddà, si 'mmosca nni 
li gran vòscura (2). Arrivannu a 'na citati, 
va pi taliari (3) nni lu palazzu di lu re e 
vidi, a cu' vidi? a so soru la nica. - " È id- 
da? „ - " È iddu ? „ dici so soru comu lu 
vitti puru (4). - " Iddu è! „ La soru scinni 
e si cci va acciccia a lu coddu (5). - " E tu 



(i) Chi andava da questo re doveva perdere ad 
ogni, modo la vita. (2} S'imbosca in mezzo a grandi 
boschi. (3). Guardare. (4) Anche. (5) E gli si va 
ad abbracciare al collo. 



DI LI SETTI MUNTAGNÌ D ORU. I3 

rigina ? „ cci spija iddu. - " Sì, fratuzzu mìo. 
Me marita è 'nfatatu, e li fati lu cunnan- 
nanu a fari a certi uri lu sunaturi ; e iddu 
avi a sunari la citarra. ^ Lu riuzzu poi si 
vidi cu so cugnatu. - ^ Evui, cugnatu, unni 
jiti ? „ cci dici lu re chi sunava. - " Eh ! 
cugnatu, vaju pi la figghia di lu Redi li 
setti muntagni d'oru. „- " Vìh! cugnatu, 
a malu risicu vi mintiti (i). E nun sapiti 
quantu figghi di re e 'mperaturi cci hannu 
appizzatu la vita. „ - " E io chi nn'aju^ a 
fari! Li soru T aju maritati; si mi perdu 
io, a cui fazzu sconzu? „ (2) A li quin- 
nici jorna lu riuzzu si nni vosi jiri pi for- 
za: o sorti o morti. Lu cugnatu cci detti 
tri pizzudda di corda di citarra, e cci dissi: 
- " Tiniti, cugnatu ; chisti vi servinu a li 
vostri bisogni. „ 

(i) A cattivo rischio vi mettete; vi avventurate a un 
tristo passo. (2} A chi £0 sconcio, danno, disagio ? 

Passannu n' àutru misi eh' avia fattu li 
gran camini, trasi 'nta n' àutra cita. - " Ccà 
ce' è re ? „ - " Chi veni a diri ! „ (i) Comu 
camina, vidi a so soru la mizzana affacciata 
a Palazzu. Acchiana: - " Tu soru mia, ccà? ^ 
-" Sì, fratuzzu mio. Me maritu era re; 
li fati lu 'nfataru, e avi a ghiri vinnennu 
cardiddi e pinzuna (2). £ chistà è la so 
cunnanna. „ Comu vinni lu maritu s' ab- 
brazzaru e si vasaru. — "E vui cugnatu, 
unni jiti ? „ - " lo vaju pi la figghia di lu 
Re di li setti muntagni d' oru. „ - " E chi 
siti foddi (3), cugnatu mio? E nun sapi- 
ti quantu (4) figghi di re e di 'mperaturi 
s'hannu misi a st' arrisicu, e cci hannu las- 
satu la vita ? „ - " E chi nn' aju a fari io 1 
Persu pi persu, vogghiu pàrtiri. „ A li 
quinnici jorna parti. Lu cugnatu cci duna 

(i) Altro! (2) Cardelli -e pincioni. (3) Ah! che 
siete matto ! (4) Quanti. 

tri pinni d'aceddu pi li so' bisogni; e id- 
du parti. 

Fa li gran camini; a li du' misi si trova 
'nta n' àutra cita. - " Ccà cci nn'è re? „ - 
" Re? ccà fa 'mperaturi; e a tutti li re 
ccà vicinu, tnancu li vidi (i)„ Trasi, e lu 
primu palazzu chi 'ncontra, (2) lu palaz- 
zu riali. So sor u affacciata; s* arricarfusce- 
ru (3). S'abbrazzanu, si vasanu. - " E tu 
ccà'mperatrici?^ - "Si, frati mio, me ma- 
ritu è 'mperaturi di li fati, e avi a guar- 
dar! porci quannu vonnu iddi. Ammùccia- 
ti, ca veni, e ti pò fari quarchi mali. „ Veni 
lu 'mperaturi:- " Chi ciàuru (4) chi sen- 
tu ! „ - " Chi ciàuru aviti a sentiri ? ! ^ - 
" Sentu ciàuru di tò frati. ,, 'Nta menti, (5) 

(i) (Ed è così grande che) i re di queste contrade 
non li vede neppure, non li tiene in nessun conto 
(2) Sottintendi : è. (3) Si riconobbero. (4) Che odo- 
re ! (5) Nel mentre , intanto. 

si spogghia di purcaru e addiventa Tignan- 
ti. Comu addiventa tignanti, la mugghieri 
cxi apprisenta a so frati. S'abbrazzanu, e 
fannu fistinu. - " E vui cugnatu, a sti 
parti ? „ - " Cugnatu, vaju pi la figghia 
di lu Re di li setti muntagni d' oru. „ - 
^ Vih! cugnatu mio, la vita cci jiti a 'ppiz- 
zari* 'Ma si vui siti ostinatu a vulìricci jiri, 
sapiti ch'avrti a fari li gran cosi di curag- 
giu! ^ - "E eh' aju a fari ? „ - " 'Nca (i) 
sintiti: vui arrivannu a lu regnu di lu Re 
di li setti muntagni d'oru truvati ''n a gran 
citatuna, (2) e lu re assittatu 'nta 'na seg- 
gia putruna (3) chi vi saluta. Vui lu salu- 
tati. Pi tri ghiorna vi fa li gran cirimonii; 
poi vi dici: - " Ora chi vinistivu a fari?„ 
Comu senti pirchì cci jistivu, (4) vi dici': - 

(1) Dunque, ebbene. (2) Troverete una grande 
città. (3) E il re seduto. sur una poltrona. (4) Ap- 
pena (egli) sa il perchè della vostra andata. 

" Circatila a me figghia, e si la truvati vi 
la pigghiati. „ Vui circati e cìrcati, e 'un la 
putiti truvari, all'urtimu, quannu 'un la pu- 
titi truvari vi dici : - " Viditil nun la putiti 
truvari: la scummissa è mia. „ Ma vui cci 
diciti: - " Bonu, lassatimilla circari 'nta 
la vostra cammara. „ Sutta lu so lettu cc'è 
quattru maruna bianchi (i) e* un tappitu. 
SuUivati li maruna cu la spata; viditi (2) 
la scala, porti di ferru. Iddu allura vi di- 
ci: - " Dumani si nni parrà; la scummissa 
'un è vinciuta. „ Lu 'nnumani, 'un vi lu 
scurdati : comu scinniti la scala, truvati a 
'na gnuni (3) un mazzu di chiavi; grapìti 
setti gradi di ferru chi cci su'; trasiti, tru- 

(i) Mattoni bianchi. (2) È inutile l'avvertire che 
tutti questi verbi di tempo passato dell' indicativo : 
circati, viditi, sullivati ecc. fanno l'ufficio del futuro 
semplice: cercherete, vedrete, solleverete. (3) Trove- 
rete ad un angolo. 

vati tridici figghi fimmini. Ddocu iddu 
vi dici:- " Basta, dumani si nnì parrà.,, 
Lu 'nnumani jiti e travati li figghi fim- 
mini: quattru-ccà, qùattru ddà, e cincu 
'nta lu menzu. Vui v' aviti a 'bbrazzari a 
chidda di lu menzu. Ddocu lu re dici : 
- " Basta, dumani si nni parrà. „ Lu 'nnu- 
mani truvati tri ccà, tri ddà, e setti 'nta 
lu menzu. Vui abbrazzativi a chidda di lu 
ménzu. Lu re vi dici : - " Basta, dumatii 
si nni parrà. „ Lu terzu jornu, truvati novi 
picciotti (i) 'nta lu menzu, dui di stu latu 
e dui di l'àutru latu. Abbrazzativi a chidda 
di lu menzu, e diciti : - " La spusa è mia, 
Taju vinciutu! „ Lu re a sintìrivi diri ac- 
cussì, vi dici : - " Basta, ca ancora cci nn' è. ^ 
Lu 'nnumani eh' àti vinciutu la scummis- 
sa (2) vi scinni 'nt' ón maasenu (3) granni 

(1) Troverete nove ragazze. (2) Il giorno appresso 
a quello in cui avrete vinta la scommessa. (3) Egli vi 
scenderà in un magazzino. 

quantu stu palazzu; 'nta stu maasenu ce 'è 
scagghiola, cannausa, Itnusa e frummentu, 
tutti cosi 'mmiscati (i). Iddu vi dici: - 
" 'Nta sta nuttata m'ha' a spàrtiri tutta sta 
scagghiola, sta cannausa, sta linusa e stu 
frummentu. „ Vui allura abbruciati 'na pin- 
na, e allura vennu dintra lu maasenu mig- 
ghiara d'aceddi, ca si mèntinu a scartari (2) 
la scagghiola, la cannausa e tuttu lu restu. 
Quannu l'aceddi 'un vi'servinu cchiù, jit- 
tati (3) l'àutri du' pinni 'nta l'acqua, e 1' a- 
ceddi spiriscinu (4). Lu re vi dici : - " Ba- 
sta, ancora cci nn'è. „ Veni l'àutra siritina, 
cc'^è un maasenu chinu di scaffiatu cu cosi- 
duci (5) ca nun ponnu finirì. - " Chisti, vi 
dici lu re, vi l'aviti a manciari vui, masin- 



(1) V'è scagliuola^canapucciay seme-lino> frumento: 
tutto mischiato. (2) Verranno migliaia d' uccelli , i 
quali si metteranno a dividere ecc. (3) Gettate. (4) Spa- 
riranno. (5} Un magazzino tutto a scaffali con dolci. 

nò (i) la scummissa è mia. „ Pi sta cosa, 
ccà cc'è.sti 'nziti (2); quannu vui siti ddà, 
'nta ddu maasenu, vui abbruciati li 'nziti 
e riditi ca nescinu (3) 'na 'nfinità di por* 
ci, e li porci si mancianu sina all' urtima 
muddica di ddi cosi-duci. Quannu vuliti 
fari sprìri li porci, abbruciati V àutri 'nzi- 
ti; 'nta quantu vi lu cuntu, li porci spi- 
riscinu. Quannu iddu vidi lu maasenu net- 
tu, vi dici: "-Basta, ancora cci nn'è. „ L'ur- 
tima sira vi dici: - " Io a me figghia vi la 
dugnu, ma sapiti quatlnu ? quannu la sira 
di maritarivi aviti un picciriddu eh' avi a 
diri : - " NannUypappa^e 'tnprua (4). „ Quan- 
nu viditi eh' è menzannotti , addumati li 



(i) Altrimenti. (2) Per questa faccenda» ecco qua 
delle setole. (3) Esciranno, verranno fuori. (4) Io vi 
concederò mia figlia a patto che la sera delle nozze 
mi diate un bambino che dica: nonno, pappa, acqua 
(voci bambinesche). 



j 

tri cordi di citarra , e subitu aviti un 
picciriddu 'nta lu lettu chi grida: - Nannu^ 
pappa e 'mprua ! accirssi gridannu, iddu, lu 
'nnumani, curri a la porta, voli gràpiri; co- 
mu sfirria (i) la chiavi e lu picciriddu grida 
r urtima vota: Nannu^ pappa e ^mprua^ cadi 
'n terra e mori. Ma badati, cugnatu mio, 
d'aviri curaggiu, masinnò cci appizzati lu 
stentu e la fatia (2). „ 

Lu riuzzu si licenzia di lu cugnatu e di la 
soru, e parti a Diu e a la vintura. Cami- 
na; a li quinnici jorna junci a lu palazzu 
di lu Re di li setti muntagni d'oru. Stu 
re cci fici li gran cirimonii; a li tri ghior- 
na:-" E la vostra bemmiauta?(3)„- " Mai- 
stà, vinni pi vostra figghia la nica. „ - " Si 
la truvati, è vostra. „ Lu riuzzu cerca, cer- 

(i) Cojne , appena gira. (2) Altrimenti ci perde- 
rete stento e fatica, ranno e sapone. (3) E la ragione 
della vostra benvenuta. 

G. PiTRÈ. — Novelline popolari siciliane. 2 



21 LU RE 

ca, la facia supra lu naturali. P'accurzari, 
ìddu la picciotta la truvau, si la 'nguag- 
giau, e a lu Re di li setti muntagni d'oru 
cci scattaru Tocchi (i). Comu muriu, dissi 
so figghia la maritata: " Ah Signuri^ vi rin- 
graziu! ca stu patri tirannu nn'ha tinu- 
tu (2) 'nta stu suttirraniu senza farinni vidi- 
ri mai né celu né terra! „ Lu riuzzu scinni 
'nta li suttirranii; libbira li durici cugnati 
e si li porta susu. E ddocu fistini di ballu 
ca *un si nn'avianu vistu mai (3). Ddop- 
pu, chi fa ! pigghia li ritratti di sti cugnati, 
e li manna pi li regni; e li marita cu du- 
rici riuzzi ; e si livò lu pinseri di li cu- 
gnati. Quannu cci parsi a iddu> turnau 
nni lu so regnu. Passannu passannu vosi 
vidiri a li so' soru, e vitti puru lu re di 

(1) E il re morì, crepò. (2) Ci ha tenute. (3) E qui 
{ddocu) feste da ballo che non se n'erano mai viste 
di eguali. 

li porci, lu re di Taceddi, e lu re chi sa- 
nava la cìtarra. Comu junciu a lu regnu, 
e lu 'ntisi lu ngranni di curti chi s'avia 
'mpusissatu (i) lu regnu, aggiarniaru li pu- 
ma ! (2). Lu re cci livò la carta-bianca (3) 
e si misi a cuvirnari iddu. Lu beni cci as- 
summava di tutti banni, (4) e li so* po- 
puli lu vulianu bèniri comu un patri. Id- 
du, cuntintuni (5) ch'avia asciatu a li so' 
soru (6), e s'avia pigghiatu a la figghia di 



(i) Che (il re) s'era impossessato. (2) Impallidì. 
Notisi efficacia di figura. I venditori di mele> a lode 
di esse le gridano per le vie aggiarniaru li puma! per- 
chè le mele gialle sono le più mature e le più gu- 
stose. Di persona, che impallidisca improvvisamente 
in udir cosa che fortemente le spiaccia, si dice che 
aggiarnia, cioè diventa gialla. Di qui il traslato. (3) 
Il re tolse al tristo cavaliere la carta-bianca, Valter-ego. 
(4) Il ben di Dio gli veniva »a da ogni parte. (5) Con- 
tentone , arcicontento. (6) Che avea già trovate {a* 
sciattt) le sorelle. 

lu Re di lì setti muntagni d^oru, 'un putia 
cchiù di diri: " Signuri, vi ringrazia ! „ 

Iddi arristaru filici e cuntenti 
£ nuatri semu ccà senza nenti. 



Questa novella mi è stata raccontata da Agatuzza 
Messìa> cucitrice di coltroni d'inverno al Borgo. 

Un riscontro se ne trova nelle Sicilianiscbe Màr- 
cbeny Aus dem Volhmunà gesammelt von Laura Gon- 
zcNBACH (Leipzig, Engelmann, 1870, in-8.), n. 29: 
Von der schònen Cardia; un altro di Livorno nelle 7/*?- 
lieìiisché Volksmàrchen raccolte e pubblicate da Knust 
nel Jabrbucb fùr romaniscbe und englUcbe Li ter a tur di 
Lipsia, VII, 4: n. 2 : Die vier Kònigskinder, ove alle 
tre figlie toccano a mariti uno spazzacamino, un cal- 
deraio e un ombrellaio. Una versione napolitana se 
ne legge nel Pentamerone, sia lo Cunto de li curiti di 
G».B. Basile: giorn. IV, tratt. Ili: Li tre ri ani- 
male: • Giancola figlio de lo re di Verdecolle va 
cercanno tre sore carnale co sio farcene co no cier- 
vo, e co no derfino, e dapo' luongo viaggio le tro- 
va, e trovato a lo retuorno na figlia de lo Rè, che 
steva 'n mano de no dragone drinto na torre, co 

no signale V happe da li tre cainate, 1' have tutte 
tre leste ad aiutarelo : co li quale acciso lo dragone, 
e liberata la precepessa, se la piglia pe mogliere, e 
'nsieme co li cainate , e co le sore se ne retorna 
à, lo regno suìo. „ 

Il principio di tutta la novella è simile alla 77. 
delle Sicilianiscbe Màrcbeni Die Gescbicbte van Pezzi 
e foggbi, ove alle principesse che gettano nel piano 
del palazzo una rosa per ciascuna , tocca alla mag- 
giore un principe , alla seconda un mercante , alla 
piccola un acquaiuolo, che la mena seco in una mi- 
serabile stamberga a fare i più bassi servizi che oc- 
corrono in famiglia. 

Le condizioni imposte dal Re delle sette monta- 
gne d'oro al giovane re che ne cerca la figlia nel 
sotterraneo sanno di quelle del Cuntu di t Acula nella 
mia raccolta. 



II. 



LA PANZA CHI PARRÀ. 

Signuri, si cunta ca ce' era un re e 'na rig- 
gina; stu re e sta riggina avianu un fig- 
ghiu unicu. Arrivannu a l'età di i8 anni, 
lu patri lu vulia maritari, ma lu figghiu 
cci dicia: - " Maistà, è troppu prestu. „ Lu 
patri sempri truzzava (i), e lu figghiu cci 
dicia sempri : - " Maistà , è troppu pre- 
stu, „ 'Na jurnata lu figghiu pi livàrisi sta 
siccatura cci dici: " Ora tannu (2) io mi 

(i) Truzzarù qui tornare sull'argomento insistendo. 
(2) Allora. 

maritu, quannu trovu 'na donna ca cci par- 
rà la panza. „ 

Lu re tocca campana di cunsigghìu : eccu 
tutti li cunsìgghieri. - " Signuri mei, chi 
cunsigghiu mi dati? Io aju stu figghiu, e 
dici ca tannu si marita quannu trova 'na 
donna ca cci parrà la panza. Io la me ria- 
mi (i) 'un la vogghiu fari godiri a nud- 

du (2). ,, 

Si Susi un vecchiu saviu, e dici : - " Mai- 
stà, pi me sintimentu , pigghiàti durici 
ngranni di curti, cu dudici pitturi, e li 
mannkti a firriari (3) tuttu l'universu mun- 
nu:cu' va a lu Purtugallu, cu' a lu Brasili, 
cu' nna la Spagna, cu' 'n Francia: cu* trova 
la donna chi cci parrà la panza, cci fannu 
lu ritrattu e lu portanu a vui ; si a vostru 

(1) Riamù reame, masch. e femm. (2) Godiri^ go- 
dere; dìcesi più comunemente guarirti riserbando la 
voce guaJiri per guarire. (3) E mandateli a girare. 

fìgghiu cci piaci, e va beni, si nun cci piaci 
'un si nni parrà cchiù. „ 

Cumannu di re: dudici granni di curti 
partinu cu' pi ccà, cu* pi ddà, ognunu 'un 
pitturi. Unu di chisti, comu dicissimu lu 
Principi di Butera (i), si pigghia un pit- 
turi bonu, e cu lu so sirvituri si metti a 
caminari. Camina camina, si nni veni un'ac- 
qua 'mpituusa; la negghia ca 'un cci fa vi- 
diri nenti , e si 'mmoscanu 'nt' ón voscu. 
Lu sirvituri (2) a 'na banna, lu principi e 
lu pitturi a n'àutra. Comu juncinu a la 
fini di lu voscu, vidinu un vecchiu ch'az- 
zappava, e lu principi lu saluta: 

- ** Ti salutu omu di terrai „ 

E lu vecchiu cci rispunni: 

- " Bemminutu, omu di guerra. „ 

- -E li dui? , (3). 

(i) Uno de' più grandi titolati della Sicilia. (2) Sot- 
tintendi capita, si trova. (3) Il principe dimanda E 
li dui? cioè, e come vai colle tue gambe? 

- «* Vannu pi lì tri „ (i). 

- « E li longhi ? „ 

- " Sunnu curti „ (2). 

- ** Ce' è nivi a li muntagni ? « 

- " Tempu nn'è „ (3). 

Si SUSI lu bon vecchiu e li porta a la casa 
sua, a lu principi e lu pitturi (4). A la casa 
ce' era so figghia chi tissia; trasi lu prin- 
cipi e cci dici : 

- «< O donna^ chi tila stenni. „ ... 

- " O cavaleri, vidi chi ti penni! „ (5). 

Si vota lu patri: - " E tò matri ? „ cci dici 
a la figghia. - " Jiu a fari vidiri lu munnu 
a cu* 'un rha vistu mai „ (6). 

(i) Cominciano ad andare in tre. iVrri&/« aggiungeva 
la contatrice» caminava cu lu vastuni. (2) Spiegazione 
della novellatrice: Di l* occhi 'un cci vidia ccbià tantu 
bonu, (3) Era vecchiu, e avia Hcapiddibianchù (4) A lu 
principi ecc, il principe e il pittore. (5) La sciabola. {6) 
Er/i mammana, spiega la novellatrice» e avia jutu a tè- 
niri , cioè era andata ad assistere una partoriente. 

- " E tò nanna ? „ 

- " Jiu a fari onurì a cui 'un nni pò a- 
viri fattu cchiù „ (1). 

- " E tu chi stai facennu ? „ 

- " Io staju facennu abballari senza so- 
nu (2). „ 

Si vota lu patri cu lu principi : - " Si- 
gnuri, v' aviti a 'ccummudari (3) cu chiddu 
chi ce' è pi manciari. „ 'Nta mentri veni 
la nanna e la matri, e accumènzanu a man- 
ciari. Mentri manciavanu tutti, lu principi 
dici sutta vuci a lu pitturi : - " Si cci parrà 
la panza, sta giuvina è la mugghieri di lu 
riuzzu: ca (4) 'un avi nuddu difettu. 

Dunca la sira si jeru a curcari, e la ma- 
tri di la picciotta si scurdau a priparàricci 



(1) Avia jutu a visitati un mortUy era andata a visi- 
tare un morto. (2) Vugghia la pignata^ e cci avia ca^ 
lattt la pastay la pentola bolliva, e vi avea calata la 
pasta. (3) Dovete accomodarvi. (4) Perchè. 

a lu principi li cirina (i) pi la notti, si 
s' arruspigghiava (2). La notti s'arruspig- 
ghia lu principi, e ghiava tantiannu (3) pi 
truvari li cirina. Nun truvannunenti si susi, 
e a tantuni a tantuni si 'nfila nna la cam- 
mara unn'era curcata la giuvina (4). 

Comu 'ncugna (5), tocca, e cci, tocca la 
panza. - " 'Un mi tuccari, ca sugnu di lu 
Re „ Si ritira la manu; tocca arreri. - " Ti 
aju dittu : 'un mi tuccari, ca sugnu di lu 
Re (6). „ ^ ^ 

Lu principi torna nni lu pitturi: - " Sa- 
piti ? accussì e accussi (7): ddà dintra ce' è 
'na giuvina ca cci parrà la panza. ^ - " Dun- 
ca dumani io cci fazzu lu ritrattu, e poi 
lu purtamu a lu re. „ 



(1) Fiammìfen. (2) Svegliava. (3) Andando a ten- 
toni. (4) Intendi la figlia del vecchio, quella che tes- 
seva. (5) Avvicina. (6) Sono del Re. (7) Così e 
così. 

Lu 'nnumani, comu si sùsinu (i), lu pit- 
turi cci fa lu disignu ; lu principi cci ad- 
dumanna la billissima licenza (2). - " Vi sa^ 
lutu; 'ntra jorna a rrivirèricci (3) di pri- 
senza, „ - " Quannu viniti - cci dici lu vec- 
chiu - nni faciti sempri piaciri. „ 

Lu primu paisi chi ghiunceru (4), lu 
pitturi finiu lu ritrattu: lu principi si l'at- 
taccau a lu coddu, e turnaru a lu paisi. L'àu- 
tri ngranni di curti cu li pittura (5) si jeru ar- 
ricughiennu a picca a picca (6): e quannu 
foru tutti, si teni un cunsigghiu, e lu Re 
sutta sogghiu. Lu riuzzu, a tutti li ritratti 
cci mittia peccu (7); si susi lu Principi 
Butera : - " Maistà, s' 'un vi piaci stu ri- 



(i) Appena si alzano. (2) Prende congedo. (3) A 
rivederci fra giorni ; {a rrivirèricci, forma italiana sici- 
lianizzata dal volgo » che crede di parlare pulito). 
(4) Al primo paese in cui giunsero. (5) Coi pittori. 
(6) A poco a poco. (7) Trovava difetto. 

trattu, mogghi pi vui 'un cci nn' è. „ E 
cci proj (i) lu ritrattu chi tineva a lu cod- 
du. - " Chista mi piaci ; dici lu Riuzzu; ma 
cci parrà la panza ? „ - " Maistà sì. „ - 
" Dunca chista è me mogghi. „ Si pripa- 
ranu li granni abbiti, quattru carrozzi, e du- 
rici dunzelli pi vistilla. Si mettinu tutti 'n 
carrozza, lu principi, li dunzelli, e li sir- 
vituri, e partinu pi ghiri a pigghiari dda 
giuvina. Comu lo bon vecchi u vidi sti car- 
• rozzi, lu menu chi putia pinsarì (2) ca vi- 
nianu pi so figghia. Li carrozzi juncinu e 
'mpincinu (3) ; scinni lu principi, e cci fa 
rivirenza a dda giuvina cu diri ca lu riuzzu 
la vulia pi mugghieri. Li dunzelli la la- 
vanu, la vestinu e la muntanu di gran gala. 
Idda chiancennu di la cuntintizza s' ab- 
brazza cu so patri e so matri, si licenzia, 
e parti. 



(i) Gli porge, {z) Sottintendi era. (3) Giungono e 
sì fermano. 

A palazzu, lu Re, la Riggina e lu Riuzzu 
la stavanu aspittannu ; lu Riuzzu si la pig- 
ghia sutta lu vrazzu; e ha fattu 'na gran 
festa. La sira, prima di jirisi a curcari nna 
lu so lettu (ca ancora 'un s'avianu mari- 
tatù) cci dici lu figghiu a la matri: - " Mai- 
stà, stasira eh' è curcata, trasiti; (i) tuccà- 
ticci la panza, e viditi si cci parrà. „ La Rig- 
gina accussì fici: la sira trasi mentri la giu- 
vina dormi 'n sonnu nchinu (2) e cci tocca 
la panza. " 'Un mi tuccari, ca sugnu di lu 
riuzzu. jj Idda. s'arritira la manu, e cci* dici 
a lu figghiu: - " Vattinni, eh' ha' pigghiatu 
a ehidda chi ghiavi (3) eircannu. „ 

Lu 'nnumani s' hagraputu cappella riali, 
e s'hannu maritatu. 

Lassamu a iddi chi si divertinu, e pig- 

(1) Stasera in cui (ella, la mia sposa) è coricata, en- 
trate. (2) In pieno sonno, profondamente. (3) Va pu- 
re, che hai trovata colei che andavi cercando. 

ghiamu n'àutru cuntu. Cc'eranu dui cum- 
pari, mircanti tutti dui. Ora chisti dui cum- 
pari si vulìanu beni quantu Tocchi soi. Unu 
di chisti avia 'na bella jimenta. 'Na jurnata 
cci va l'àutru e cci dici: - " Cumpari, avir- 
ria a ghiri, - (comu dicissimu) - supra Mur- 
riali; mi la vuliti 'mpristari la jimenta? „ 
- " Gnursi cumpari. „ 

Si metti a cavaddu e va supra Murriali. 
Mentr'era a Murriali, 'nta la stadda sta ji- 
menta figghia, (i) e fa 'na jimintedda. Ora 
chistu, cu la jimenta figghiata appi (2) a 
'spittari du* jorna pi falla arrisittari (3), 
A li du' jorna si metti a cavaddu e si nni 
torna 'n Palermu. Va a la stadda: cci lassa 
la jimenta a lu cumpari, e la jimintedda si 
la porta a la casa iddu. 

Lu servu vidi sta jimenta sdiciancata (4) 

(1) Questa giumenta figlia. (2) Ebbe. (3) Rassetta- 
re. (4) Sfiancata, coi fianchi smagriti, non più grossa. 

e cci lu dici a lu so patruni. - ^ £ comu me 
cumpari mi fa sta maP azioni! ? „ Va nni lu 
cumpari : - " Cumpari, sti cosi si fannu 'nta 
lu Sanciuvanni?(i)„-"Echi cc'è?Lajimenta 
figghiau 'n manu a mia (2), dunca la jimin- 
tedda è mia, „ Arricurrinu ; vannu nni 
lu jurici y lu patruni di la jimenta l' avi a 
tortu; (3) vannu 'n tribunali: lu stissu. Lu 
poviru cumpari pi la colira dici: ^ Dunca stu 
birbanti s'avi a purtari stu vantaggiu (4) ca 
cu lu tortu avi aviri raggiunil ^ e si nni 

(i) Son cose queste da farsi nel S. Giovanni ? 
(cioè nel comparatico , tra compari). Intorno a S. 
Giovanni come protettore del comparatico vedi le 
mie lettere alla Baronessa Ida von Reinsberg-Durings- 
feld col tìtolo 1. Ust popolari siciliani nella festa di 
S, Giovanni Battista (Palermo, 1871)$ 2. Jntiebi Usi 
e tradizioni popolari siciliane per la festa di S. Gio- 
vanni Battista (Palermo, 1873). (2) In mano a me, 
nelle mie mani. (3) Al padrone della giumenta è 
giudicata a torto, è dato torto. (4) Questo vanto. 

G. PiTRÈ* — Novelline popolari siciliane, 3 

va a palazzu riali. Si prisenta a lu Riuzzu: 

- " Grazia , Maistà : chistu , chistu e chi- 
stu (i). „ Lu Riuzzu cci la duna puru a 
tortu!-.. 

Scinni li scali e chiancia comu un pic- 
ciriddu (2). Lu* vidi la Rìgginedda e cci dici: 

- " Chi cosa hai tu ca chianci? ;, - " Mai- 
stà, aju chistu e chistu; y, e cci cunta lu 
fattu. - " 'Un ti rancurari (3), zittu; passa di 
'na scala sigreta e ti dicu zoccu ha' a fari ?„ 
Lu cumpari, cun tenti, passa la scala sigreta. 
Cci dici la Rigginedda, ca era chidda ca cci 
parrava la panza : - " Stasira, a ura di mez- 
zannotti, accussì comu si' vistutu ha' a gri- 
dari: ajutul ajutu! senza stancari mai. Li 
guardii currinu; curri lu Re: iddu ti fa ac- 
chianari (4) ; comu tu acchiani , iddu ti 

(1) Sottintendix mi è accaduto. (2) Pìangea come un 
bambino. (3) Non ti rammaricare. (4) Egli ti fa salir 
(sopra, al palazzo). 

spija{i): Ce' e^ cosai chi hai? E tu cci ri- 
spunnl : " Maista^ stannu vinennu li pisci di lu 
mari, e stannu pigghiannu pi li muntagni. „ - 
" Cornai pussiiili? „ ti dici lu Re; e vidi 
comu finisci. „ 

Lu poviru cumpari accussì fici, Comu lu 
Riuzzu 'ntisi strillari: ^ ajutu! ajutu ! ^ scinni 
jusu, si Tacchiana a palazzu, e cci dici: - " Chi 
hai mischìneddu? T'avvinni quarchicosa? 
ce' e' quarchi piriculu? Parrà! „ Lu cumpari 
cci dici : - " Maistà, semu persi : li pisci 
stannu niscennu di lu mari ; e stannu acchia- 
nannu a li muntagni. „ - " E com'è pussibili?„ 
cci dici lu Riuzzu. - " E com' è pussibili ?- 
cci dici cumpari - ca la jimintedda mia si 
r avi a tèniri me cumpari ? ,. Lu Riuzzu 
sintennu accussì;- " Beni, dici, la jimintedda 
è tua, la jimenta è tua: scinni 'nta la me 
stadda, pìgghiati ddi cavaddi chi tu vói; ma 

(i) Ti dimanda. ' 

nun veni di lu tòstomacustasputazza. „ (i) 
Lu 'nnumani appena fattu jornu : - " Rig- 
ginedda,-cci dici lu Riuzzu, - mentri tu ti 
'mmischi 'nta T affari mei, pìgghiati zoccu 
vói, chiddu chi ti pari e piaci 'nta lu pa- 
lazzu, e ti nni vai. „ - " Riuzzu, -cci arri- 
spunni idda - m* aviti a dari un misi di 
tempu. „ - " Quantu vói. „ Idda chi fa? 
manna a chiama tanti manuali: muraturi, 
mastri d'ascia, (2) pittura, tapizzeri : e cci 
dici:-"*Ntra termini vintottu jorna vogghiu 
frabbicatu di tuttu puntu un palazzu, tuttu 
diffirenti di chistu; e lu vogghiu fattu 'n 
facci unni staju io. „ A li vintisetti jorna 
la sira, lu palazzu fu allistutu {3) cu tapìz- 
zarii, divanì, e tutti sorti di cummuditati. A 



(i) Corrisponde alla frase maccarronica: Non est de 
s acculo tuo tanta farina. Sputazza, saliva. (2) Maestri 
d'ascia, falegnami. (3) La sera del 27® giorno il pa- 
laz29o fu allestito. 

li vintinovijorna, iddachiamalu Riuzzue cci 
dici, ca la sira, sì tantu Tavi a piaciri, vurria 
manciari a tavula cu iddu. La sira mentri 
stavanu manciannu, idda cci proj un bic- 
chirinu di vinu alluppiatu. Iddu vivi , e 
ddoppu un mumentu abbucca (i). Iddalu fa 
vestiri di li raegghiu abbiti, e si lufa acchia- 
nari (2) a palazzu novu. 

Lu 'nnumani iddu comu s'arruspigghiau 
firriau Tocchi, e 'un putia capiri unn' era. Si 
addurmisci arreri : poi s'arruspigghia, e 'un 
ce' è versu di putirisi pirsuadiri. AlTurtimu 
dici: - " Olà olà ! unni semu ? „ E cci accum- 
pari la mogghi. Lu Riuzzu allura's'arrigorda 
di lu pattu eli lu misi (3), e cci dici - " An- 
cora ccà?„ Idda cci arrìspunni: " -Chi veni 
a diri ancora cca? Tu mi dicisti ca xoccu mi 



(i) Rimane alloppiato. (2) Salire. (3) Cioè che 
in capo a un mese ella dovesse lasciare il palazzo re- 
gio, e prendirne quello che vorrebbe* 

piaciay m' avia apigghiari; tu mi piacisti, e a 
tia mi pigghiai. „ - " Hai raggiuni, - ccì dici 
lu Riuzzu. -• La prima vota mi la facisti cu 
chiddu di la jimenta (i), ora cu lu palazzu; 
sai chi ti dicu? Pìgghiati lu Regnu tu, e 
regna a tò talentu, ca tu hai giudiziu pi tia 
e pi àutru. „ E accussì ficiru. . 

Iddi arristaru filici e cuntenti 
E nui semu ccà e nni munnamu li denti. 

Palermo, 

■ 

(i) Con quello della giumenta, con l'uomo che ri- 
corse per la giumenta. 

Raccontato dalla Agatuzza Messia. 

Non conosco novelle italiane che abbiano riscon- 
tro colla presente. L'invio de* pittori che ritraggano le 
più belle donne per darne una al principe che non si 
contenta di quelle del regno è anche nella 28* delle 
Sicilianische Marc ben della Gonzenbach: Fon der To- 
cbter der Sonne, 

Il dialogo tra il Principe di Butera e il vecchio 

contadino corre anche a parte come una specie d'in- 
dovinello. Nella mia raccolta di Canti popolari Sicilia' 
nif n. 841 c'è questo di Resuttano: 

La muntagna bianca h, 
£ la lenta curta è. 
Li dui vannu cu li tri. 

In Vallelunga: 

- Addili, omu di terra. - Addiu, omu di guerra. - Lu 
munti è biancu? - Tempu nn' è. - £ li dui? - Sunnu 
tri. - £ li spissi ? - Piccft cci nn'è. - T'ha cadutu focu 
supra la casa ? - Dui voti. - Ti nn' avi a cadiri cchiù ? 

- N' àutra vota. 

Gli spissi^ sono i denti; il fuoco, le figliuole. Hai 
avuto mai figliuole ? Hai figlie ? - Devi averne più ? 

- Una altra. 



III. 

LI TRI BELLI CURUNI MEI ! 

'Na vota ce' era 'na lavannara, ch'avia 'na 
figghia. Sta lavannara 'na jurnata jiu a cuti- 
signari (i); turno a la casa, e cci pigghiò 
iu friddu ; prima di curcàrisi si pigghiò un 
guastidduni (2) e 'na buttigghia d'ogghiu 
e cci li detti a la figghia, e cci dissi : - " Fig- 
ghia mia, io mi nni vaju a lu spitali; ccà 
ce' è lu pani e l'ogghiu pi manciari. ,, La 
'nchiuiju cu la chiavi e si 'nfilò la chiavi 

(1) Andò a consegnare la biancheria. (2) Un pane. 

'nta la sacchetta. A lu spitali cci assartàru 
li frevi (i); si cunfissau; comu si cunfissau 
cci cunsignò la chiavi a lu cunfissuri : - " Pa- 
tri, aju 'na figghia, e moru dispirata ca re- 
sta 'n menzu la strata, „ - " Figghia, 'un ti 
dubbitari, ca pi tò figghia cci pensu io ; io 
mi la portu a la casa, e ddà sta cu me matri 
e cu me soru, „ 

Muriu. Tuttu pinsau lu parrinu fora di 
jiri a gràpiri a dda picciotta. Viftni lu sab- 
batu, la matri cci canciò li sacchetti a lu 
parrinu (2); vitti sta chiavi: - " Figghiu mio,- 
dici - e sta chiavi ? ;, - " Vih ! comu mi lu 
scurdavi ! „ dici lu parrinu. Figghia dda 
chiavi e curri pi ghiri a gràpiri (3) a dda 
picciotta. Comu metti la chiavi a lu pirtu- 
su (4), dici la picciotta: - ^ Matri! J e vi- 



(1) L'assalirono le febbri. (2) La madre cambiò le 
tasche al prete (suo figlio, per lavargliele, e prepa- 
rargli le pulite). (3) £ corre per andare ad aprire. 
(4) Al buco della serratura. 

di a ddu parrinu. - ^ Zittu, figghia mia, ca 
tò matri è a la me casa. „ E si la purtau 
a la casa. Comu idda jiu a la casa di lu par* 
rinu, chiama: - " Matri ! matri! „ ma la ma- 
tri 'un cumparia. All'urtimu cci dissiru ca 
so matri era 'n paraddisu. La povira pie- 
ciotta 'un si putia dari paci, ca vulia a so 
matri. Fa 'na vota-canciata (i) e sferra pi 
li campagni. Camina di ccà, camina di ddà, 
vitti un palazzu, ma tuttu annigghiatu cu- 
minsannu di lu purtuni e finennu a li fi- 
nistruna (2). Trasi, e vidi li gran cammari. 
Trasi 'nta la cucina, e vidi lu beni di Diu. 
Va nni Tàutri cammari e vidi tutti cosi a 
gamm' all'aria (3); si pigghia 'na scupa, e 
menti a'ppuliziari dda 'ntrata (4). Ddoppu 



(1) Fa una giravolta. {2) Vide un palazzo tutto an- 
nebbiato (scuro) cominciando dal portone e finendo 
a' balconi. (3) Tutto in disordine. (4) Prende una 
scopa e comincia a ripulire quell'entrata. 

appuiìzzia ddi cammari, appulizzia lu fanali, 
sbatti ddi matarazza (i), nesci biancaria, 
conza ddu lettu, cci fici addivintari ddu 
palazzu un oru (2). Poi trasi 'nta la cucina, 
pigghia 'na gaddina, e metti a fari tanticchia 
di vrodu (3); adduma li cammari e si va 
ammuccìa (4). A menzannotti 'n puntu senti 
'na vuci : - " Oh li tri belli curuni mei! Oh li 
tri belli curuni mei! j^ e sta vuci java 'ncu- 
gnannu (5) a lu palazzu. Trasi e trasi *na 
signura. - " Oh lu beni! - dici. - E dunni 
mi veni stu beni?! Oh! veni ccà, figghiu 
mio! Veni ccà, figghia mia! Si tu si' omu, 
ti pigghiu pi figghiu! Si tu si fimmina lu 
Signuri ti lu paga! „ (6). E chiamava. 
La picciotta sintennu sti cosi, nesci e si 



(i^ Sprimaccia le materasse. (2) Pulitissimo e lu- 
cente. (3) £ cojnincia a fare un po' di brodo. (4) E 
si va a nascondere. (5) Accostando. (6) Benediceva 
all'ignoto autore di tanto bene per lei. 

cci jetta a li pedi ; comu la vitti : - " Oh ! 
figghia mia, lu Signuri ti lu paga di stu 
ristoru chi m' ha' datu ! Io nesciu la matina 
jennu circannu li tri belli curuni mei. Tu 
ccà, figghia mia, si' la patruna; li chiavi su' 
appizzati (i), fa' tuttu chiddu chi ti piaci. „ 

'Na jurnata ca la picciotta era sula misi 
a girari ddu gran palazzu ; girannu , vidi 
'na purticedda; grapi e vidi tri beddi pic- 
ciutteddi : (2) l'occhi aperti, e senza parrari. 
Chiuj prestu prestu:-" Avi ragiuni la si- 
gnura! Criju ca sunnu figghi di sta signura. „ 
La sira si ritirava la signura sempri gri- 
dannu:-"L/ tri belli curuni mei!^ E poi 
quannu juncia a lu palazzu dicia: - " Fig- 
ghia mia, lu Signuri ti lu paga stu beni 
chi mi fai ! „ 

'Na jurnata la picciotta si trUvava afFac- 



(1) Le chiavi sono nel buco della serratara. (2) Tre 
bei giovanetti. 

data a lu finistruni , ed era siddiata (i); 
talia 'nterra 'nta lu jardinu, e vidi 'na serpi 
cu tri sirpuzzi: veni n'àutra serpi e cci am- 
mazza li sirpuzzi. Veni la serpi matri e vidi 
li figghi morti. L'armaluzza (2) si misi a tòr- 
ciri e sbattiri di ccà e di ddà; all'urtimu 
va a pigghia 'na certa erva e metti a s tri- 
cari la prima sirpuzza, e la sirpuzza arri- 
visciu (3) ; strica all'àutri dui, e accussì ar- 
riviscinu tutti tri. La picciotta 'n vidennu 
chistu, scarta (4), pigghia 'na petra e la jetta 
supra dd'erva chi facia arrivìscfri I-i serpi (5). 
Scinni cu 'na cartedda (6) 'nta lu jardinu 
e va a pigghia 'na pocu di dd' erva. Acchiana 
susu, grapi la purticedda, e metti a stri- 
cari lu primu di ddi picei utteddi ; strica, 



(i) Seccata. (2) Intendi qui la lucertola madre. (3) 
Rivisse. (4) Scaltra, esperta com'era. (5) Una lucer- 
tola simile è nella novella di Casteltermini : Cu* fa 
mali, mah aspetta, (6) Corbello. 



BELLI CURUNl MEI. ^1 

strica, e lu primu arrivisciu. Cojnu arrivi- 
sci, dici : - ^ Suruzza mia ! m' hai datu la 
vita ! „ Idda presta lu 'nchìuj arreri, curri 
'nta la cucina, va ammazza un gadduzzu (i), 
fa tanticchia di vrodu, e cci lu menti a dari 
a lu picciutteddu arrivisciutu, Cci conza 
un litticeddu, e lu fa curcari ; e va pi V àu- 
tri dui fratuzzi. L' àutri dui dettiru parola 
puru tuttidui (2). Idda cci fici puru lu vro- 
du, cci cunzò li letti, e li curcau. Comu sti 
picciotti s'arrisittaru (3), cci accuminsaru a 
dumannari ynn'era la sìgnura 'mperatrici. 
Dissi allura la picciotta: - " Ah ! 'unca (4) 
la signura, 'Mperatrici è ! „ Si vota cu li 
picciutteddi: - " Vuatri 'un vi catamiati (5) 
di comu siti, ca a la signura 'Mperatrici vi 
la fazzu vidiri io. „ 

Quannu la sìgnura s' arricugghiu (6) : 

(1) Un galletto. (2) Gli altri due giovaaetti diedero 
parola (segni di vita) anch'ersi. (3) Si rassettarono. 
(4) Dunque. (5) Non vi movete. (6) Si ritirò. 

^ Oh li fri belli curuni mei ! „ La picciotta 
cci misi a chiacchiariari, poi cci dumannò : 

- ^ Ora pirchì nesci Voscenza ? (i) „ - " Ah ! 
figghia mia^ Io nesciu pi ghiri a circari li 
tri belli curuni mei !... „ - " Ma Voscenza 
mi dici : Chi sunnu sti tri belli curuni mei? ^ 

- " Senti : Quannu ce' era me maritu, io a* 
veva tri figghi màsculi (2), e sti tri figghi 
m'hannu spirutu (3), e io li vaju circan- 
nu. ^ - " Ora Voscenza mi lu voli fari un 
favuri? Voscenza 'un nesci cchiù di duma- 
ni 'n poi, ca a li so' figghi cci li fazzu a- 
sciari io (4). ^ - " Figghia ! tu veru mi di- 
ci ? „ - " Io cci dugnu palora ca a li so' 
figghi cci li fazzu asciari io. „ - " Quantu 
tempu'vói, figghia mia? „ - " Ottu jorna! „ 

- " Ottu jorna. Di dumani 'n poi io nun 
nesciu cchiù. ^ 

(1) Ora perchè esce Vostra Eccellenza ? (2) Tre 
figli maschi. (3) Mi sono spariti. (4) Glieli fo tro- 
vare io. 

*Nca la picciotta chi facia ? Prima dava 
a manciari a li figghi, senza faricdnni av- 
vìdiri (i) a so matri, poi sirvia a la'Mpe- 
ratrici, la pittinava, la vistia, e la vistia cu 
beir abbiti cu diri ca s'avia a vestiri bedda 
pulita ca s'avianu a truvari li so' figghi. 
Li figghi la vidianu di li 'ngagghi (2) di 
la porta, ma nun si facianu vidiri. 

Arrivannu a li quattru jorna, cci dici la 
picciotta a la 'Mperatrici: - " Ora Voscenza 
pò fari li so' 'mmiti, pirchì duminica Vo- 
scenza attrova a li so' figghi. ,, Dicennu 
accussì, la 'Mperatriei si misi a chianciri 
di tinnirizza: - " Ah! figghia mia, e comu 
ti l'aju a pagari zoccu m'ha' fattu ? „ Ha 
pigghiatu ed ha 'mmitatu tutta la signu- 
ria, di dda 'Mperatriei chi era (3); e 'nta 
la jurnnta si java vasannu casa casa a sta 

(1) Senza farne accorgere. (2) Italie fessare. (3) Da 
imperatrice ch'ella era. 

G. PiTRÈ. — Novelline popolari siciliane, 4 

picciotta. A li setti jorna, cuntenti (i) ch'a- 
via a truvari a li so' figghi, cci dici a la 
picciotta: - " Ora senti, figghia mia: s'è 
veru ca tu mi fa' truvari a li me' figghi, 
lu cchiù granni (2) ti lu dugnu pi maritu. „ 
'Ntà li eunti a mariu a manu s'arriva (3); 
vinniru l'ottu jorna, vinniru tutta la signu- 
ria, tutta la 'nfantaria, tutti li cavaleri, tut- 
tu chiddu eh'apparteni a 'na 'Mperatrici. 
E la 'Mperatrici a li figghi 'un l'avia vi- 
stu ancora! Si grapiu la cammara di lu sog- 
ghiu; la 'Mperatrici fici vestiri a la picciot- 
ta (4) e' un granni abbitu, si la misi a braz- 
zettu (5), e la facia vidiri a tutta la signu- 
ria, ca chista cci avia a fari truvari a li fig- 
ghi. Menti s'aspittava, si grapiu 'na cam- 

(i) Contenta, (2) Intendi il maggiore de' miei fi- 
gli. (3) Nelle novelle s'arriva presto presto; il tempo 
delle novelle passa presto. Un prov. siciliano dice: 
Lu cuntu ^un metti tempu. (4) Intendi la ragazza che 
le avea fatto tanto bene. (5) Se la prese a braccetto. 

mara, e si vittiru ddi tri giuvini. Cunsid- 
dirati la cuntintizza ! La matri si jetta e 
abbrazza li figghi chìancennu a larmi di 
satigu (i). La banna misi a sunari a gro- 
lla (2) (mi maravigghiu!). Prestu mannara 
a chiamari a lu Cappillanu pi fari lu ma- 
trimonia di lu figghiu granni ca la giuvi- 
na. Si fici lu matrimonia, e cci fora pri- 
senti li megghiu 'mperaturi, (ca già iddu (3) 
s'avia passatu 'mperaturi, ca lu patri avia 
mortu). 

Iddi arriscaru filici e cuntenti 
Nuacri ccà nni munnamu li denti. 



(1) Piangendo a lagrime di sangue, a caldi occhi. 

(2) La banda musicale cominciò a sonare a gloria. 

(3) Egli, il figlio maggiore della imperatrice. 



IV. 

LI TRI CUNTI 
DI LI TRI FIGGHI DI MIRCANTI. 

'Na vota cc'eranu tri figghi di mircanti; 
ognunu avia lu patri, e si vulianu beni 
quantu Tocchi soi (i). *Na vota si vutàru 
tutti tri : - " Ora nni nni vulemu jiri a 
caccia ? „ - " Sì, „ dissiru tutti a corpu, e 
si jeru a curcarì. La notti s' arruspigghiò 
lu primu, e lu lustru di la luna cci parsi 
jornu; si vistiu di caccia, scinni e va a 
chiamari a li so' amici. Si junceru tutti tri 

(i) Vi voleano estremamente bene. Soi, loro. 

e si mìsinu (i) a caminari. 'Nta mentri ca- 
minavanu, lu celu si trubbau (2), acqua cu 
li cati (3}; tutti tri si ficiru stari comu li 
puddicini (4). Si cunfusiru : e scrupèru (5) 
di luntanu un lumi. - ^ Ddà àmu a essiri. „ 
Camina, camina; 'ncugnaru nna ddu ]umi. 
Ddu lumi era davanti un palazzu. Trasinu 
e cci affaccia 'na picciuttedda vistuta gra- 
ziusa: - " Chi vuliti a st'ura? „ Arrispun- 
ninu li picciotti: - " Nni vuliti fari arri- 
parari ? „ Idda cci dici: - " Aspittati tutti 
tri ca io cci lu vaju a dicu a la me patruna. 
-Signura, cci su' tri picciutteddi (6) comu 
li puddicini; li voli fari arriparari ? „ - " Sì, 
falli acchianari (7]. ,, Acchianaru ; la si- 
gnura comu li vitti li fici assittari; e poi 



(i) Si misinuj si misero; e così si pronunzia ^rrff« 
e ficirUy vittinu e vittiru, dissinu e dissiru. (2) Si turbò. 
(3) Acqua a catinelle. (4) Si bagnarono come pulcini. 
(5) Scoprirono. (6) Sottintendi bagnati. (7) Salire. 

cci dici:- " Io sugnu cattiva (i), ora pig- 
ghiu li rebbi di me maritu, e vi fazxu ve- 
stiri cu sti robbi ; e 'nta mentri, li vostri 
robbi s'a^ciucanu. „ 'Nta mentri java ag- 
ghiurnannu, cci fici fari 'na bona culazio- 
ni, e tutti tri si 'ntisiru arricriarì. - " Ah! 
signura, e comu avemu a fari pi ringraziala 
di stu beni chi nn' ha fattu ? „ - " Nenti, 
cci dici la signura; io di vuatri 'un vog- 
ghiu àutru chi d'aviri cuntatu un cunti- 
ceddu Tunu: e 'nta mentri vi jiti asciucan- 
nu. „ Accumenza lu cchiù granni e dici : 
- " Io cuntirria un fatticeddu chi successi 
'n pettu a mia; ma 'un sacciu si cci pia- 
ci. „ -" Cuntati, cuntati ! „ cci dissi la si- 
gnura. Lu picciottu accuminzò: 

'Nca, signura; io sugnu figghiu di mir- 
canti. 'Na jurnata me patri mi mannò a 

(1) Io son vedova. 



I 

t 

fkri 'na mircanzìa: mi detti lu camperi, di- 
nari e tuttu. Mentri caminava, lu camper i 
pigghia avanti e io restu nn' arreri : mi 
cumpari un viddanu 'ncapputtatu (i) (ca 
era mannatu) (2), e m' afferra e mi porta 
cu iddu 'nta 'na cammara unni ce' era 'na 
gaggia di ferru cu tanti cristiani (3) 'nchiu- 
si ddà dintra. - ^ Chi è ? „ cci dicia io a 
ddi cristiani ; e iddi mi facianu 'nsinga (4): 

- " Vui ora aviti a vèniri ccà dintra; „ ma 
'un putianu parrari, pirchì ddà ce' era un 
giaanti (5) ca era chiddu chi arrubbava cri- 
stiani e poi li 'nchiuija. Basta: mi pigghia- 
ru e mi 'nfilaru 'nta la gaggia, e lu giaanti 
chi guaria (6). Comu trasivi, cci spijavi a li 
cumpagni : - " Ma nuatri ccà chi facemu ? „ 

- " Zittitivi, - mi dicianu iddi; -ogni ma- 

(i) Imbacuccato. (2) Era mandato. (3) Uomini. (4) 
Mi faceano segno (mi dicevano coi segni). (5) Gi- 
gante. (6) Godeva. 

tina lu giaanti. pigghia a unu di nuatri e 
nni mancia; ed a cu' è lu cchiù grossu (i). 
(Comu lu picciottu cci cuntava accussì, la 
signura si sucava (2) e dicia:- " Mischinu: 
e comu siti ccà ora? „). Abbasta: io ogni 
matina comu vidia vèniri a lu giaanti mi 
'nfila^a 'n menzu di V antri. 'Nà vota lu 
giaanti si vulia allianari (3), pigghia un ci^ 
tarruni (4), e si menti a sunari. Mentri so* 
na, si rumpinu li cordi; si vota e dici:* 
" Ora va, vui chi siti ddocu dintra (5), cu* 
mi conza la citarra, io cci dugnu la lib- 
birtà. Comu io 'ntisi accussì mi vótu a vu- 
ci forti: - " Ccà signuri! io sugnu citarra- 
ru (6), me patri è citarraru, me nannu è 
citarraru, tutta la me ridità (7) è citarra- 



(1) Sia egli il più grande, chiunque egli sia. (2) 
Si rimescolava. (3) Divagarsi, divertirsi. (4) Un chi- 
tarrone. (5) Voi che siete chiusi costà (nella gabbia 
di ferro). (6) Fabbricatore di chitarre. (7) Eredità, 
stirpe, parentato. 

ru ! ;) - " Basta basta! - mi dicinu li carcìara*^ 
ti;-ravemu 'ntisu, ravemu 'ntisu! (i) ^ 
Si vota lu giaanti : - " Niscemu a chi- 
stu (a). „ Lu viddanu nesci a mia, e mi 
porta nni lu giaanti. lo pigghiu la citarra: 
rumpi ccà, eonza ddà: io la citarra cci l'ac- 
cunzai. Comu cci Taccunzai, pigglua lu 
giaanti, m'accarizzia (3), e mi metti 'nta 
lu jiritu n'aneddu (4). Mittirimi dd'aned* 
du, e essiri libbiru, fu tutt' una. Nesciu di 
dda carnmara, e mi mettu a curriri. Curru^ 
curru, e mi viju davanti la 'ntrata. - " Ah 
mischina mia ! ancora ccà sugnu ! „ Mi 
mettu a curriri arreri, curru, curru, e mi 
trovu arreri davanti la 'ntrata. 'Nta men- 

(i) Dicendo questo la novellatrice gesticolava 
così furiosamente che parea volesse rispondere ella 
stessa al gigante. (2) Mettiamo (mettete) fuori costui 
(il giovane mercante , che racconta alla signora la 
novella.) (3) Appena gliela racconciai il gigante m'ac- 
carezza. (4^ E mi mette un anello al dito. 

tri mi sentu hri psi! psi! jisu Tocchi e viju 
*na picciuttedda d'un finistruni àutu, ca 
mi dici adaciu adacìu, pi 'un si fari assen- 
tir! di lu giaanti : - " Tagghiàtivi lu jiri- 
tu! „ - " 'Un aju timpirinu ! „ - " Vi lu 
proju io (i); „ e mi pruiju stu timpirinu. 
Ce' era 'na culonna davanti la 'ntrata; ap- 
poju la manu supra la colonna, e mi tag- 
ghiu lu jiritu; ecomu mi tagghiai la ji- 
ritu potti jiri avanti, e mi nn' aggirai a la 
casa di me patri. E accussì mi scansai la 
vita. „ 

Lasignura comu 'ntisi stu fatticeddu 'un 
putennu (2) cchiù di diri : ^ Mischinu ! mi- 
schinu ! - Ov?i cuntatimi un cuntu vui; „ 
cci dici all'àutru. 

'Nca signuri, me patri, mircanti, mi detti 

(1) Ve lo porgo io (risponde la ignota ragazza). (2) 
'17» putennu, non potendo, invece dì *un putta, non 
potea, non rifiniva mai. 

'na summa di dinari pi ghiri a fari *na mir- 
canzia. Mi 'mmarcu, e partu; ma comu 
partu smòvisi 'na gran timpesta di mari, e 
àppimu a ghitturi tutti li mircanzii a mari. 
Passa òj, passa dumani : agni jornu lu 
manciari java finennu, e lu malutempu si- 
cutava. Vinni ca la pruyista finiu. Lu ca- 
pitanu dici: - " Signuri mei, la pruvista fi- 
niu : ora scrivèmunni tutti (i); ogni matina 
si nni nesci unu, s'ammazza e nni nni man- 
ciamu un pizzuddu pi sustintàrinni. „ Cun- 
siddirassi, signura, lu spaventu, a sta nu- 
tizia! Ogni matina, dunca, si niscia unu: e 
comu niscia si squartariava, e nni nni man- 
ciàvamu un pizzuddu Tunu. Finiu ca arri- 
stamu io e lu capitanu, Lu 'nnumani si 
nisceru sti dui pizzinedda (2) ; ma io m'a- 
via misu *n testa ca si niscia. io, ammazzava 

(1) Scriviamoci tutti' (facciamo de* polizzitii, e li 
3or.teggian)o). (^2) Polizzioi, 

a iddu, e sì niscia iddu , io 'un mi facia 
ammazzari d'iddu. Nescinu li pizzinedda, e 
nesci lu capitanu* Lu poviru capitanu, mi- 
schinu! grapiu li vrazza, e mi dissi : " Ccà 
sugnu, frati mio(i).„ Io,cututtu camichian- 
cia lu cori, aju pigghiatu e Taju ammazzatu. 
Un quartu Tappizzai (2) a li cordi, e Tàu- 
tri tri mi li priparai pi tutta la simana. Ba- 
sta: veni un'àculae s'afferra lu quartu di 
lu cristianu e si lu porta. - ^ Mischina mia! 
e com' he fari? „ Nni pigghiu n' àutru 
quartu e 1' appizzu. Veni l'acula, e si l'af- 
ferra. - " Mischina mia ! e com' he fari f ma 
io tutta l'aju a vidiri... „ Pigghiu l'urtimu 
quartu, e l'appizzu; e mi ammucciu (3). 
Veni l'acula; mentri s'ammucca lu quartu 
di lu cristianu, mi cci afFerru e mi ci mettu 
di supra. L'acula vola, vola, e mi va a 

(i) Tratto pietosissimo nella sua semplicità. (2) 
Appesi. (3) E mi nascondo. 

ghietta supra *na muntagna. Sdirrubba di 
ccà, sdirrubba di ddà, io mi iibbirai di la 
morti, e turnai a la me casa. „ 

" Mischinu! mischinu! -dici la signura. - 
Chistu fattu , puru è piatusu. Ora cuntà- 
tinni unu vui, „ cci dici alTàutru giuvini. 

- " Signura mia, si ssenti lu mio (i), vas- 
sia si menti a chianciri. 'Nca, signuri (2), 
me patri mi mannò a fari ^na mircan^ia. Lu 
primu jornu, mi scurau 'nta 'na lucanna. 
Mi dèttiru risettu (3), e manciai e poi 
mi jivi a curcari. Io la sira mi dicu li divu- 
zioni: mi dissi li divuzioni, Comu finiscìu 
li divuzioni, e mi calu pi vasari 'r^ terra, 
viju e viju un mortu tisu tisu stinnic- 



(1) Il mio (racconto). (2) Signurù si suol dire indi- 
stintamente anche quando si parli a donne, ma sem- 
pre quasi in una maniera sbadata. Qui potrebbe pa- 
rer detto a tutti gli uditori. (3) Ricetto» alloggio. 

chiatu (i) sutta lu lettu. Camu viju a chi- 
stu, dicu: - " Chistu sarrà mortu d'assira; 
ccà certu nni fannu offiziu d'ammazzari gen- 
ti; cchìù tardu vennu a 'mmazzanu a mia: „ 
E chi fici io? Pigghiai lu mortu e lu curcai 
'nta lu lettu, e io mi misi tisu tisu sutta 
lu lettu, senza mancu pipitari (2), Quannu 
passò un pezzu, sentu gràpiri la me porta, 
e viju lu funnacàru (3) e' un scarpeddu a 
li manu, lu giuvini (4) cu lu marteddu, e 
la muggheri cu lu lumi. E 'ncugnanu da- 
vanti lu lettu: - " Bellu 'ncarracchiatu è (5) 
-dissiru; - damu manu! „ Hannu cafudda- 
tu (6), e hannu datu un corpu di sCarped- 
du 'nta lu sonnu (7) a lu mortu. Poi dissi 
lu funnacàru :- " Ora pigghiamu e lu mitte- 



(1) Teso, disteso. (2) Senza neppur fiatare. (3) 
Il fondacaio. (4) Il garzone. (5) Egli è bene asson- 
nato, dorme profondamente. (6) Cafuddari, dar for- 
temente, percuotere. (7) Scnnu, qui tempia. 

mu sutta lu letture chiddu di sutta tu lettu 
lu jittamu di lu finistruni. „ Signura mia, 
a stu pantu io cori 'un nn' avia cchiù *n 
pettu. La patruna dissi : - " Lassamu jiri pi 
ora, ca dumani si nni parrà. „ E comu vosi 
Diu si nni scinneru e mi lassaru. Comu io 
li vitti scinniri, arriviscivi n'àutra vota; e 
mi misi a 'spittari jornu (i). A ghiòrnu mi 
mettu a fari signali di lu finistruni a *na 
pocu di genti chi passavanu. Veni la Giu- 
stizia, e vannu nni lu funnacàru. Iddu grapi 
la lucanna e la Giustizia acchiana. E vidi 
sta bella cotta di meli d'apa (2). Comu io 
cci cuntai sta cosa a la Giustizia, mi nni 
jivi : e ghivi a la casa di me patri, ca mancu 
mi parsi veru. E chistu è lu fattu mio. „ 

Comu fineru sti cunti dici la signura :- 

(1) Ad attendere che facesse giorno. (2) E vede tutto 
questo (Cotta di meli i* apa ^ propr. cotta di miele 
d' ape). 

Mischini! mischini! quantu aviti patutu (i). 
Io stissa mancu lu sacciu cu' ha patutu 
cchiù di tutti tri. Si io sapissi cu' è lu cchiù 
piatusu di vuatri, io mi lu pigghiassi pi 
maritu. „ 

E fina ora, ancora 'un ha pututu sapiri 
cu' è lu cchiù piatusu (2). 

(1) Patito. (2) Ecco come finisce la Straparola la 
fav. 5* della notte VII delle sMt Fiacevoli Notti: « E 
furono fatte molte e lunghe dispute, chi di loro me- 
ritasse di haverla» e lino al presente pende la causa 
sotto il giudice. A cui veramente aspettar si debba, 
lasciolo giudicar a voi. „ 



Questa novella mi è stata raccontata da una certa 
Rosa Vàrrica, vecchìerella su' 70 anni, frangiaia in 
Palermo. 



G. PitrL — Novelline popolari siciliane. 



V. 



LU 'NNIMINU (i). 

'Na vota ce' era unu eh* avia passatu la 
so vita arrubbannu e assartannu (2) li genti. 
Scanza ora, seanza poi, la Giustizia V ac- 
capitau (3) e lu misi eareiaratu; eei nisciu 
la sintenza, e fu cunnannatu 'n vita, senza 
putiri viviri àutru ehi vihu. Stu poviru 
cunnannatu avia 'na figghia maritata, e a 
sta figghia eei niscìanu li ciriveddi pi stu 

(ì) L'indovino, l'indovinello. (2) Assaltando. (3) 
Scansa ora, scansa poi, la Giustizia lo acciuffò. 

patri (i). Ogni jornu java a la Vicaria (2), 
lu java a vidiri e chiancia sintennu li la- 
menti chi facia stu patri, privu di 'na quar- 
taredda d'acqua (3). Lì c.arciareri quannu 
trasìa (4) la circavanu di la testa a li pedi, 
p' 'un ccì fari tràsiri acqua, e la picciotta 
si sfirnìciava (5) pi vidiri comu putìricci 
arrifriscari li labbra a so patri. 'Na jurnata 
pinsau: " Ora io 'un aju lu latti di lu nu- 
tricu ? (6). Jennu nni me patri, cci dugnu 
latti ! (7) „ Va a la Vicarìa, 'ricugna a la 
grada di la finestra unn'era so patri, e si 
metti a dari minna a so patri. Poviru patri 
si 'ntìsi arricriari, e binidiciu a la figghia di 
la so amurusanzia (8). Lu 'nnumani la fig- 

(i) Questa figlia andava pazza d'amore pel padre. 
(2) Carcere. (3) Brocchetta d'acqua. (4) I carceìieri 
quando ella entrava. (5) Si scervellava. (6) Non ho 
io il latte pel mio bambino ? (7) Andando da mio 
padre, gli darò del latte. (8) Amurusanzia, atto d'a- 
more. 

ghìa fìci la stissa cosa, lu ddoppudumani 
arreri (i); 'nsumma p' un annu di cunti- 
nuu lu sustinni cu lu so latti. 

Lu jurici 'un si putia capacitari di st* o- 
mu chi campava vivennu sulu vinu: e fa- 
cia 'nta iddu : - " Viditi comu vannu li co- 
si ! Io cridia ca 'n capu a 'na misata di 
sta vita, st'omu si T avia a cògghiri (2), e 
iddu campa ed è cu tanta di saluti ! „ 

*Na jurnata la figghia va nni stu jurici 
e cci dici : - " Signuri Jurici, io sacciu un 
'nnirainu ca nun mi l'ha saputu 'nnimi- 
nari nuddu (3). Si vassia 'un cci la sapi 
mancu (4), mi V aggrazia a me patri ? ,. - 
" " E qual'è stu 'nniminu ? „ cci spija lu ju- 
rici. - " Vassia chi nn' avi a fari ! Prima 



(]) 11 dopo domani , di nuovo , un' altra volta. 
(2) Dovesse morire. (3) So un indovinello, che nes- 
suno mi ha saputo spiegare. (4) Se neanche lei me 
lo saprà indovinare. 

m'avi a dari parola ca mi 1' aggrazia, e poi 
io ccì lu dicu. „ - " Ti sia cuncessa ! - cci 
dici lu jurici. -Si io *n tempu tri ghiorna 
'un ti 'nniminu stu 'nniminu, tu ti porti 
a tò patri a la casa. „ Si vota la figghia e 
dici: 

Oggi è l'ahnu mi fu patri. 
Ed aguannu (i) mi fu fìgghiu, 
£ lu fìgghiu chi nutricu 
È maritu di me matri. 

Lu jurici cuminciò a pinsari supra stu 
'nniminu, e cci dissi di turnari ddoppu tri 
ghiorna. A li tri ghiorna iddu stava ni- 
scennu foddi di lu tantu smiruddàrisi pi 
sciogghiri stu 'nniminu. Vinni la figghia: 
- " Ora va, Signuri Jurici, chi veni a diri 
lu me *nniminju ? „ - " Cummaruzza, (2) - 
cci dici lu jurici- diciti chiddu chi vuliti: 
io stu 'nniminu 'un Taju pututu 'nnimi- 

(1) E quest'anno. (2) Comaruccia. 

nari; spijatimillu vui , e io v'allibertu lu 
patri (i). „ La picciotta cci dici : - ^ Io 
sugnu figghia di lu carciaratu, e ogni jornu 
cci aju jutu a dari minna di la grada (2); 
e iddu è ddocu sanu e chinu di vita. „ 

Comu lu jurici 'ntisi sta cosa, cci afFac- 
ciaru li larmi (3) all' occhi; pigghia pinna 
e carta, e scrivi la sintenza: " Chi sia scar- 
ciaratu lu patri di sta giuvina chi l'ha lib- 
biratu di la morti. „ 

Iddi arristaru filici e cuntenti 
E nuatri semu ccà senza nenti. 



(i) Spiegatemelo voi, ed io vi metto in libertà 
il padre. (2) Sono andata a dargli latte dalla grata. 
(3) Le lagrime. 



Mi è stato raccontato da un certo Giovanni Pa- 
tuano, cieco. 

Una versione veneziana della nostra novella mi fa- 
voriva testé ms. l'illustre A. Dalmedico, e quale egli la 

prese ** a volo dalla bocca d'una donna che la narrava 
a un suo fìglioliuo, „ io la pubblico per la prima volta, 
ringraziandone il gentil donatore. 

LA BONA FIA. 

Ghe gèra do re e uno de sti re gaveva odio co 
st'altro re. - Co' xe, quel re ga fato un zorno far pri- 
gìonier quel re ch'el gaveva tanto odio e 1 'à messo 
in preson, volendolo far morir da fame. 

Alora sto povero re ga domanda la grazia de aver 
la visita de so fìa. - Alora la grazia el V à otenuda , 
e quando che l'andava^la gèra visitada in tute le parte, 
perchè i voleva, propio, Qh'el morisse da fame. 

So fia se trovava esser da late - e cussi, non podendo 
portarghe gnente al so papà - la lo latava come ch'el 
fusse un bambin, e co quelo la impediva ch'el morisse 
da fame. 

£ passando cussi diversi zorni el re se dà de ma- 
ravegia ch'el re prigionier, no fusse ancora morto da 
fame. Alora, el ga fato chiamar so fìa che ghe andava 
a far visita, e el ga dito: " Mi vogio che tu me di- 
ghi cosa che ti ghe porti al to papà, - perchè se noi 
gavesse gnente, a sta ora el dovarìa esser morto da 
fame. „ 

E eU ghe risponde: ^ Me vien pur fata la visita 

Y^a tute le parte, e se m\ ghe portasse la più picola 
coBsa « i me l'avaria trovada. « 

E risponde sito re : ** Ma no poi esser che ti no 
ghe porti gnente; per che alora sto re dovareve es- 
ser n)ort(>. ff 

£ la aloi-a ghe dise : ** Eh- ben! - s'el voi saver 
cossa che mi ghe porto - bisogna eh' el la indovi- 
na. „ - Alora la ghe dise: 

Indovina» indovinator: 
Figlia io son de TimperatoT. . 
Oggi son figlia» doman son madre 
Di un figlio maschio, marito di mia madre. 

Eco , cussi la dise : ** Se elo indovinar! , mi no 
andarò più a farghe visita , e mio pare sarà morto 
- e se noi xe bon de indovinar, alora che mio pare 
sia libero, n 

E lo jga acordà che sia cussi - e la ga lassa' tre zorni 
de tempo. 

Alora elo ga manda a chiamar tuti i stroleghi e i 
indovini, per che i ghe sàvesse dir sta cossà, ma nis- 
sun ze stai bòni de farghe la spiegazion. Co' xe 
passa i tre zorni, xe andada sta fia del re - e cussi, 
el ga dito, che la spiegazion bisogna che la ghe le 

G. PiTRÈ. — Novelline popolari siciliane. 6 

fazza eia» perchè nìssun ze sta boti de ricavar cosm 
che voi dir quele parole. 

Alora eia ga dito che la ga lata so pare come che 
la latava el so batnbin » e cussi la ga salva so pare. 

Alora el re, conossendo V amor che la ga avudo 
per so pare, e anco per la so parola, el ga salva la 
vita, e el l'à mandai tuti do cuntenti in tei so pa- 
lazzo. 

Il fondo di questa novellina era anche tradizionale 
si' tempi di Valerio Massimo; il quale così scrisse 
nella sua opera FatUrtsm dUtitrumque memorabilium ^ 
lib, IV, cap. IV: De pinate in far ente s: 

* Idem praedUatum de pietate Perus existimetUTy quae 
patrem suum Cimona consimili fortuna affectum^ farique 
custodiae traditum^jam ultimae sene^tutis, velut infantem 
pectori suo admotum aluit, Haerent ac stufent hominum 
octtli, cum bujus facti piciam imaginem vident^ casusque 
antiqui conditionem, praejentis spectaculi admiratione re- 
novant; in illis mutis memhrorum lineamentis viva ac 
spirantia corpora intueri credentes^ „ 



VI. 



LU DIAVULU ZUPJ>IDDU (i). 

'Na vota ce' era lu Diavulu Zuppiddu, 
ed era a casa cauda (2). Murevanu omini 
e tutti javanu a lu 'nfernu; e iddu cci spi- 
java : - " Ora vuàtri omini pirchì vi nni vi- 
niti tutti a lu 'nfernu ? ^ Rispunnevanu 
iddi: - " Pi causa di li fimmini. „ 

Ora lu diavulu, curiusu, dici : - " Mi 
vogghiu passari *na cusiritati (3). „ Si vi- 

(i) Il diavolo zoppo; uno de* diavoli creati dalla 
fantasia del volgo. (2) A casa calda, all'inferno. (3) 
Mi vo' torre d'una curiosità. 

stiu di cavaleri, e si nni vinni 'n Paler- 
mu; e si misi a passiari davanti un fini- 
struni, e vitti a 'na picciotta ca cci piaciu* 
Passia, passia, cci piaciu, e cci man nò pi 
matrimoniuy cu pattu ca la vulia cu la sula 
cammisa (i); e tuttu chiddu chi vulia su- 
pra d' dda» sta picciotta cci Tavia a du^ 
mannari mentr' era zita (2); "e badassi ca 
ddoppu maritata nun m' avi a dumannarì 
cchiù nenti (3). „ Idda cci dissi si, e lu 
cavaleri cci fici la gran rubbuna (4), ca idda 
si putia vestiri pi tutta la so vita. Si ma- 
ritaru, e ddoppu jorna lu maritu si la pur- 
tò a lu tiatru. Essennu a lu tiatru, (li fim- 

(i) Senza roba né dote, proprio colla sola camicia 
(frase eh e. si trova in bocca a chi vuole ad ogni costo 
una ragazza anche priva di dote; e a chi rimprovera 
alla moglie d'averla presa senza un quattrino. (2) A- 
mante. (3) Insomma il demonio> che conosceva la va- 
nità delle donne, intendeva fare in una volta il cor- 
redo della sposa. (4) Rubbuna qui accr. di roba. 

mini si sapi!)si misi a taliari Tabbitu di 
chista e l'abbitu di chidda; nni vitti unu 
ca cci piaciu assai, e idda 'un l'avia; e cci 
accuminzò a hA la gala nnìcchi-^inicchi pi 
avillu (i). Ma so maritu cci avia dittu ca. 
'un cci avia a diri cchiù nenti di rabbi...; 
e idda ammussau (2). So maritu cci spijau: 

- " Rusidda, chi hai ca si' siddiata ?^ - 
" Nenti. „ - " Ma tu 'un mi pari tutta. „ 

- " Veru (3): nenti aju. „ - " Mai (4), meg- 
ghiu mi la vó' cuntari. „ - " Ora lu vói 
sapiri ? Aju vistu a una e' un abbitu ca io 
'un l'aju, e.sugnu siddiata ca *un lu pozzu 
aviri. „ Lu diavulu, ca cci senti diri accus- 
sì» sata comu un tappu di masculu (5). 
"Ah! 'nca veru è ca l'omini si nni van- 
nu a lu 'nfernu pi causa di vuàtrì fimmi- 

(i) Fart la gula ecc. desiderare vivamente. (2) Ella 
imbronciò. (3) Davvero. ^4) No. (5) Salta come un 
tappo di maschio^ cioè salta su, scatta come molla* 

ni ! „ La lassa 'n tridici (i), e si nni va. E 
si nni jiu nn' un cumpari so, e cci cuntau 
tuttu lu passaggio cu so mugghieri. Poi 
cci dici: - " Sapiti eh* he pìnsatu ? lo ora 
mi vaju a 'ncurpuru (2) 'ntra lu corpu di 
la figghia di lu Re di Spagna; idda cadi 
malata; jettanu 'un bannu : Cu' fa stari 
bona a la figghia di lu Re, si la pigghia 
pi mugghieri s'è omu, o puru avi du' mila 
unzi s'è fimmina. Vui, allura, viniti a lib- 
biralla; comu io sentu la vostra vuci, io 
mi nni vaju e la lassù libbira, e vui vi la 
pigghiati pi mugghieri, e addiWntati Re. „ 
Comu lu Diavulu Zuppiddu si jiu a 'n- 
curpurari nna la figghia di lu Re di Spa- 
gna, e idda nun parrava cchiù, lu Re jittò 
un bannu : ^ A cu' fa stari bona a me fig- 
ghia, s'è omu si la pigghia pi mugghieri; 
e se fimmina, un gran cumprimintuni (3). „ 

(1) In asso, in aria. (2) Vado ad incorporarmi. (3} 
(Avrà) un gran complimento. 

Va e va stu cumparì; la sintinella 'un ]u 
vulìa fari tràsiri ; ma iddu, ch'avia lu setti 
di mazzi 'n casciatu (i), cci dissi : - " A li 
curti : È veru ca pò tràsiri cu' voli pi fari 
stari bona a la Rigginedda? Dunca vogghiu 
tràsiri punì io. „ A stu cu n traditto ri u af- 
facciau lu Re; comu senti la cosa: - ^ Sub- 
bitu - dici a la sintinella chi passiava ddà - 
fadtilu acchianari. „ £ lu cumpari acchianò. 
Lu Re comu l'appi di facci e facci cci dissi : 
- ^ Quantu tempu vói pi fari stari bona a 
me figghia?„ - "Tri ghiorna, Maistà. E 
la Maistà Sua m' avi a 'nchiùjiri 'nsemmula 
cu so figghia; e si ssenti battana, 'un si 
nn' avi a 'ncarricari , ca chistu è signu ca 
idda va megghiu, „ 

Comu trasiu 'nta la cammara di la Rig- 
ginedda, lu cumpari cuminciò a diri a lu 

(i) Avea la cosa sicura; sapea d'averla nei carnie- 
re, come direbbero ì Toscani. 

diavulu: - " Va, cumpari ; nìscitì di ccà, e 
lassati libbira la Rigginedda! „ Arrispunni 
lu diavulu drntra la Rigginedda: - " Cu' ? 
io? Io ccà cci staju bonu; chi vi criditi ca 
io mi nni vaju ? „ - " Cumpari, vu' chi diciti 
vcru? Niscìti, ca masinnò mi faciti appiz-^ 
zari lu còriu! „ - " Mai, cu' nni parrà! (i) 
Io di ccà 'un mi nni vaju mancu cu li bad- 
di ! „ (a) Lu poviru cumpari si misi a pri- 
gallu comu li santi pi nèsciri, ca già avia 
lu scantù (3) ca passavanu li tri ghiorna. 
L'urtima jurnata, strittu e malu paratu iu 
cumpari va nni lu Re e cci dici: - " Maistà, 
pi stari bona so figghia cci voli ca sparàs- 
sinu li so' fraàti (4). So Maistà li facissi 
sparari. ,, Lu Re duna ordini; e li fraàti 



(i) No davvero; neppure per sogno. (2) Io non 
uscirò di qui neppure a schioppettate. (3) La paura. 
(4) È necessità che le fregate di V. M. facciano iing 
salva. 

mìsiru a sparar!. Si vota lu diavulu : > 
" Cumpari, chi su* sti cannunati? „ - " Chi 
sunnu? Sta vinennu vostra mugghieri, e fa • 
'aa sarviata (i). „ - " Me mugghieri! - dici 
lu diavulu; - me mugghieri ! Io scappa^ ca 
mancu nni vogghiu sentiri cchiù lu ciàu- 
ru (2). „ Jetta 'na saitta di focu, e scappa; 
e lassa^ libbira la Rigginedda. Lu cumpari 
Sci tràsiri lu Re, e cci fici vidiri a so figghia 
bona d'un tuttu (3). Lu Re, cchiù cuntenti 
d' iddu, cci la detti pi mugghieri, e si lu 
tinnì a palazzu. E di stu fattu nni veni ca 
li fìmmini 'un su' cuntenti mai, e la ruina 
di 1' omini su' iddi. 

£ ca' r ha dittu e cu' 1' ha fattu diri 
pi mala morti nun pozza muriri. 

(i) Una salva. (2) L'odore. (3) Del tutto guarita. 



Raccontata dal suddetto Giovanni Patuano, cieco. 
Quest'ultima conchiusione è tolta alle leggende re- 

ligiose in poesìa che si cantano dai cantastorie» e per 
lo più si adopera in senso scherzevole. 

Pel demonio che viene a sposarsi nel mondo vedi 
El Diavolo^ n. 3 delle Fiabe popolari veneziane^ raccolte 
da D. G. Bernoni. (Venezia, 1873.) 



VII. 
LU FODDI (i). 

'Na vota cci fu un galantomu chi g'hiu 
a visitari lu 'Spìziu (2). Ddà ce* era *fìta dì 
ràuCri un foddi, chi cci misi a fari tanti 
cirimonii, e lu misi a 'ccumpragnari. A certu 
puntu si firmau e cci dissi : - " Ora va , 
quantu mi dati ca vi dugnu un cunsig- 
ghiu ? „ - " Chi v' he dari ? - cci dici lu ga- 
lantomu. - Pigghiativi un bajoccu (3). n E 
cci detti un bajoccu. Comu lu foddi appi 

(lì II pazzo. (2) II mattlcoHììo. (3) (CcnteMmi 4 
di lira). 

stu bajoccu 'n manu, cci dici : - " Vicinu 
li fabbrichi 'un cci passati. „ Lu galantomu 
sintennu accussì dissi *nta iddu: - " Va, 
'un ce' è mali : lu cunsigghiu è bonu. ;, 
Ddoppu un pizzuddu (i), si vota arreri lu 
foddi: - " E si vidugnu n'àutru cunsigghiu, 
mi lu dati n' àutru bajoccu ? „ Lu galan- 
tomu pinsau; poi cci dissi: - " Vaja (2) 
st'àutru bajoccu! „ E cci lu detti. Lu foddi 
si lu pigghia, e cci dici: - ^Grapi F occhi a 
lu vutari (3). Lu galantomu mussiau (4) y 
pirchì cci parsi 'na cosa fridda; ma puru 
si cuntintau. Lu foddi cci dici n'àutra vota : 

- " Si mi dati quatturrana (5), io vi dugnu 
un cunsigghiu cchiù megghiu di chisti dui. „ 

- "All'arma di st'àutri quatturrana! Ccà, 
pigghiàti , „ cci dici lu galantomu , e cci 

(1) Dopo un poco. (2) Vada. (3) Intendi z\ voltare 
strada, per le carrozze. (4) Torse il muro. (5) Quat- 
tro grani (poco più di 8 cent, di lira). 

pruiju li quatturrana. Lu foddi si li pig- 
ghia, e cci dici : ^ E cu foddi *un ci parrari /„ 
e cci scattia 'na scorcia di coddu (i) e fuiju. 
Lu galantomu vitti ca lu foddi avia ra- 
giuni, e 'mparau a costi soi* 

(1) E gli aggiusta un manrovescio. 



Raccontato da uno del Borgo. L' ho udito anche da 
napolitani. 



FINE. 

